የእርቁ ተስፋ እጅግ በሚያሳዝን ሁኔታ እየተሟጠጠ ነው። የሰላም እና አንድነት ጉባኤ አባላት የሆኑት ሊቀ ካህናት ኃይለ ሥላሴና ዲያቆን አንዱአለም የእርቁን ጉዳይ ለመወያየትና ለመጭው የጥር ስብሰባ የማግባባት ስራ ለመስራት በቅርቡ ወደ አዲስ አበባ ሄደው እንደነበር ይታወቃል። ሆኖም ግን እነዚህ ግለሰቦች የሄዱበትን ጉዳይ በአግባቡ ሊፈጽሙ አልቻሉም። ወደ ቤተ ክህነት መግባት አልቻሉም። ሊቀ ካህናት ኃይለ ሥላሴ ማን እንደቆረጠው ባልታወቀ ቲኬት በአስቸኳይ ወደ ሀገራቸው እንዲመለሱ ተደርገው ዛሬ አሜሪካ ገብተዋል። በትዕዛዝ ከአገር እንዲወጡ እንደተደረጉም በአሜሪካ ድምጽ ራዲዮ ተናግረዋል። ዲያቆን አንዱአለምም እዚያው አዲስ አበባ ባልታወቁ ሰዎች ተወስዶ ወዴት እንደደረሰ የታወቀ ነገር የለም። ይህ ሁኔታ መንግስት ጣልቃ አልገባም ብሎ የሰጠውን መግለጫ ከፍተኛ ጥያቄ ውስጥ ይጥለዋል ወይንም በተግባር ሊታይ አልቻለም ማለት ነው። ይህ ደግሞ እጅግ አሳፋሪ ነው።
ይህ በእንዲህ እንዳለ በውጭው ዓለም የሚገኙ በርካታ የገለልተኛ አብያተ ክርስቲያናት በውጭው ሲኖዶስ ለመጠቃለል እየተነጋገሩ ነው። በሀገር ቤቱ ሲኖዶስ ስር በሚመሩ አብያተ ክርስቲያናት ያሉ በርካታ ምዕመናንን ጨምሮ በስደት ወዳለው ሲኖዶስ ለመጠቃለል ጥያቄ እያነሱ ነው። በውጭው ሲኖዶስ የተገኙ ምንጮች እንደሚጠቁሙት በውጭ በገልልተኛነት ያሉ አብያተ ክርስቲያናት መሪዎች ወደውጭው ሲኖዶስ ለመቀላቀል ጥያቄ እያቀረቡና ውይይት እያካሄዱ ነው። በነዚሁ አብያተ ክርስቲያናት የሚገኙ ካህናትና የቦርድ (ሰበካ ጉባኤ) አባላት የአባሎቻቸውን ድምጽ በመስማት በጉዳዩ ውይይት እያደረጉ ነው። በኢትዮጵያ ሲኖዶስ ስር የነበሩ የተወሰኑ አብያተ ክርስቲያናትም ለመጀመሪያ ጊዜ ወደ ውጭው ሲኖዶስ የመቀላቀል ጥያቄ እያንሸራሸሩ ነው። ይህ የሚያመለክተው የቤተ ክርስቲያንን አንድነት በጉጉት ሲጠብቅ የነበረው ምዕመን ትዕግስቱ እያለቀበት መሆኑን ነው።
በውጭው ሲኖዶስ ስር የሚያገለግሉ አባቶችና ሰባክያነ ወንጌል በውጭው ዓለም የሚገኘውን የኢትዮጵያ ህዝብ በአንድነት ለመሰብሰብና ወደፊት የሚሄዱበትን አቅጣጫ ለመገምገም በሎስ አንጀለስ በጥር ወር ይሰበሰባሉ።
ወደውጭው ሲኖዶስ እንቀላቀል የሚሉ ምዕመናን ከሚያነሷቸው ዋና ዋና ጥያቄዎች/ምክንያቶች ውስጥ የሚከተሉት ይገኙበታል።
1) በቅርቡ ይፋ የተደረገው የብፁዕ ወቅዱስ አቡነ መርቆሬዎስ ደብዳቤ ሳይታመሙ ያለፍቃዳቸው በግፍ የተባረሩ መሆኑን ስላሳየ
2) የአዲስ አበባው ሲኖዶስ መንግስት ጣልቃ ስለገባበት ለቤተ ክርስቲያን በትክክል መስራት አይችልም
3) ገለልተኛ የሆኑት ደግሞ እስከ መቼ ገለልተኛ እንሆናለን? የሚሉት ይገኙበታል።
ለቤተ ክርስቲያን ጸልዩ!